Ouers in huis geskiet toe hulle dogter (8) beskermPolisie en nooddienste op die toneel. Foto: Verskaf ŉ Ouerpaar van Sandton, Johannesburg, is Woensdag in hul huis geskiet toe hulle hulself en hul agtjarige dogter teen ŉ groep gewapende rowers wou beskerm. André Snyman, stigter van die misdaadbekampingsorganisasie eBlockwatch, het Donderdag aan Maroela Media gesê dié voorval het hom hard geslaan, aangesien die slagoffers, albei in hul laat 40’s, sy bure is. “Ons woon in ŉ paar huise in ŉ afgebakende pypsteelerf,” het Snyman gesê. “Drie verdagtes het vroeër die oggend toegang tot die onbemande waghuis verkry deur ŉ venster wat oopgelos is.” Snyman het gesê die verdagtes het in die waghuis weggekruip en ŉ huiswerker oorrompel toe sy met haar afstandbeheer die veiligheidshek oopgemaak het. Hulle het die sleutels by haar afgeneem, haar aangehou en gewag dat een van die inwoners sy motorhuis oopmaak. Snyman se buurvrou, wie se naam uit vrees vir hul veiligheid weerhou word, het omstreeks 07:00 hul motorhuis oopgemaak toe sy wou ry. “Hulle het pas ŉ nuwe nutsvoertuig aangeskaf en ons vermoed die mans was onder meer agter die voertuig aan. My buurvrou het die mans gesien en in die huis in gehardloop, met die verdagtes kort op haar hakke.” Die ma het verbete geveg om die verdagtes uit die huis en van haar dogter af weg te hou. Sy is in die proses in die been geskiet. Haar man het intussen die rumoer gehoor en ook met die mans begin stoei. Hy is twee keer in die arm geskiet voordat die aanvallers te voet met niks anders, behalwe die huiswerker se sleutels, van die toneel af gevlug het. “Ek was besig om koffie te maak toe ek die skote gehoor het. Toe ek buite kom om ondersoek in te stel, was die verdagtes reeds weg en het ek my buurman se hulpkrete gehoor.” Snyman het deur sy Eblockwatch Street Talker-netwerk hulp ontbied, waarop die polisie en nooddienste spoedig reageer het. Santi Steinmann, woordvoerder van Netcare 911, het gesê die egpaar het koeëlwonde gehad. “Hulle is op die toneel gestabiliseer en na ŉ nabygeleë hospitaal gehaas vir verdere behandeling,” het sy gesê. Die vrou het Snyman Donderdag uit die hospitaal laat weet sy is net onder haar enkel getref en dat die koeël regdeur haar voet is en haar Achilles-sening beskadig het. “Die dokters het besluit om vir nou die koeëls in my man se arm te los en nie te opereer nie,” het sy geskryf. “Ons is dankbaar om te leef en geseënd dat ons dogter veilig en ons beserings lig is.” Ao. Moses Maphakela, woordvoerder van Sandton-polisie, het die voorval aan Maroela Media bevestig. “Die verdagtes het klapmusse aangehad en een het ŉ pienk broek gedra,” het Maphakela gesê. Hy het gesê die polisie ondersoek twee sake van poging tot moord en ŉ saak van huisroof. Niemand is nog in verband met die voorval in hegtenis geneem nie. Snyman het gesê die reaksie en ondersteuning van die gemeenskap is oorweldigend. Die egpaar hoef nie vir die volgende paar weke bekommerd wees oor kosmaak nie, aangesien inwoners ŉ rooster opgestel het om kos aan te dra sodra die egpaar ontslaan is. Hul dogter is in veilige sorg.